A Bizottság határozata
(1981. július 28.)
a friss marha- és borjúhús, valamint a háziasított egypatás állatok friss húsának a Közösségbe való behozatalára feljogosított brazil szövetségi köztársaságbeli létesítmények jegyzékéről
(81/713/EGK)
AZ EURÓPAI KÖZÖSSÉGEK BIZOTTSÁGA,
tekintettel az Európai Gazdasági Közösséget létrehozó szerződésre,
tekintettel a szarvasmarhafélék, a sertések és a friss hús harmadik országból történő behozatalára vonatkozó egészségügyi és állat-egészségügyi vizsgálatok problémáiról szóló, 1972. december 12-i 72/462/EGK tanácsi irányelvre [1] és különösen annak 4. cikkének (1) bekezdésére és 18. cikke (1) bekezdésének a) és b) pontjára,
mivel harmadik országokban található létesítményekből csak akkor engedélyezhető friss hús behozatala a Közösségbe, ha megfelelnek a 72/462/EGK irányelvben megállapított általános és különös feltételeknek;
mivel a 72/462/EGK irányelv 4. cikkének (3) bekezdésével összhangban a Brazil Szövetségi Köztársaság benyújtotta a Közösségbe történő behozatalra feljogosított létesítmények jegyzékét;
mivel a közösségi helyszíni ellenőrzések kimutatták, hogy e létesítmények közül sok kielégítő higiéniai színvonalú, és így fel lehet őket venni azon létesítményeknek az említett irányelv 4. cikkének (1) bekezdésével összhangban összeállított első jegyzékébe, amelyekből engedélyezni lehet friss hús behozatalát;
mivel a Brazília által javasolt többi létesítmény esetét ismételten meg kell vizsgálni a higiéniai színvonalukra és a közösségi jogszabályokhoz való alkalmazkodási képességük gyorsaságára vonatkozó újabb információk alapján;
mivel eközben a meglévő kereskedelmi forgalom hirtelen megszakításának elkerülése végett ezen létesítményeknek ideiglenesen engedélyezni kell, hogy folytassák friss hús kivitelét azon tagállamokba, amelyek készek annak fogadására;
mivel ezért szükség lesz e határozat felülvizsgálatára, és szükség szerint módosítására az e célból tett intézkedések, valamint az elért javulás ismeretében;
mivel szem előtt kell tartani, hogy a friss hús behozatalára más közösségi állat-egészségügyi jogszabályok is vonatkoznak, különösen az egészségvédelmi követelmények tekintetében, beleértve a Dániára, Írországra és az Egyesült Királyságra vonatkozó különleges rendelkezéseket;
mivel a friss húsnak az e határozat mellékletében található jegyzékben felsorolt létesítményekből való behozatali feltételei továbbra is máshol meghatározott közösségi rendelkezések és a Szerződés általános rendelkezései hatálya alá tartoznak; mivel különösen egyes húskategóriák - például a 3 kilogrammnál kisebb súlyú hús vagy olyan szermaradványokat tartalmazó hús, amelyekre egyelőre még nem vonatkozik különleges harmonizált szabály - tagsággal nem rendelkező országból való behozatala és más tagállamokba való újbóli kivitele továbbra is az importáló tagállam egészségügyi jogszabályainak hatálya alá tartozik;
mivel az e határozatban előírt intézkedések összhangban vannak az Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
(1) A mellékletben felsorolt, a Brazil Szövetségi Köztársaságban található létesítményeket engedélyezik a friss marha- és borjúhús, a juhhús, valamint a háziasított egypatás állatok friss húsának Közösségbe történő behozatalára.
(2) E létesítményekből való behozatalra továbbra is vonatkoznak a Közösség más jogszabályokban megállapított állat-egészségügyi rendelkezései és különösen az egészségvédelmi követelményekre vonatkozó rendelkezések.
2. cikk
(1) A tagállamok megtiltják az 1. cikkben említett kategóriákba tartozó friss hús behozatalát olyan létesítményekből, amelyek nem szerepelnek a mellékletben.
(2) Ez a tiltás azonban csak 1982. május 1-től vonatkozik azon létesítményekre, amelyek ugyan nem szerepelnek a mellékletben található jegyzékben, de amelyeket a brazil hatóságok 1981. július 1-jétől hivatalosan jóváhagytak és javasoltak a 72/462/EGK irányelv 4. cikkének (3) bekezdése szerint, kivéve ha 1982. május 1-je előtt ezzel ellenkező értelmű döntés születik a fenti irányelv 4. cikkének (1) bekezdésével összhangban.
A Bizottság továbbítja e létesítmények jegyzékét a tagállamoknak.
3. cikk
Ez a határozat 1981. október 1-jén lép hatályba.
4. cikk
Ezt a határozatot 1982. szeptember 1. előtt felülvizsgálják és szükség szerint módosítják.
5. cikk
Ennek a határozatnak a tagállamok a címzettjei.
Kelt Brüsszelben, 1981. július 28-án.